Kasper Bøgelund kan se frem til at spille sin 16. A-landskamp, når landsholdet onsdag tørner sammen med Wales. Morten Olsen satser desuden på tre spillere fra FC København på midtbanen til onsdagens landskamp mod Wales. Olsen stiller op med Hjalte Bo Nørregaard og Thomas Kristensen på den defensive midtbane, mens Morten Nordstrand overtager den offensive midtbaneplads, som normalt tilhører anfører Jon Dahl Tomasson. Landstræneren glæder sig til at følge, hvordan netop Nordstrand og holdets frontangriber Nicklas Bendtner vil gå i spænd. - Jeg glæder mig til at se Bendtner og Nordstrand spille sammen. Jeg tror, at det kan blive et spændende samarbejde, siger Morten Olsen, der beskriver de mange udskiftninger i truppen som symptomatisk for holdets 2008-sæson. - Vi har haft mange skader og alligevel kun tabt til europamestrene fra Spanien. Det er spillernes fortjeneste, siger Morten Olsen. Startopstillingen mod Wales er: Thomas Sørensen - Kasper Bøgelund, Per Krøldrup, Daniel Agger, Thomas Rasmussen - Hjalte Bo Nørregaard, Morten Nordstrand, Thomas Kristensen - Dennis Rommedahl, Nicklas Bendtner, Michael Krohn-Dehli. /ritzau/

Referat:
AaB's højreback Kasper Bøgelund kan om kort tid notere endnu en landskamp på cv'et. Han starter nemlig inde, når Danmark i morgen møder Wales i Brøndby.